2.2.5. Usklađenost s temeljnim računima države

2.3. Objava

2.3.1. Objava glavnih podataka i detaljnih tablica izvješća

2.3.2. Zadrške u pogledu kvalitete podataka

2.3.3. Izmjene dostavljenih podataka

2.3.4. Objava metapodataka (evidencije)

3. Zaključci





1.Kontekst

Člankom 8. stavkom 3. Uredbe Vijeća (EZ) br. 479/2009 o primjeni Protokola o postupku u slučaju prekomjernog deficita od Komisije (Eurostata) traži se da redovito podnosi izvješće Europskom parlamentu i Vijeću o kvaliteti stvarnih fiskalnih podataka koje dostavljaju države članice. U ovom godišnjem izvješću iznosi se ukupna procjena pravodobnosti, pouzdanosti, potpunosti i dosljednosti podataka i njihove usklađenosti s računovodstvenim pravilima. Komisija je prethodno izvješće (o podacima iz 2017.) donijela 8. ožujka 2018.

Eurostat redovito procjenjuje kvalitetu stvarnih podataka o postupku u slučaju prekomjernog deficita (EDP) koje dostavljaju države članice te temeljnih računa sektora opće države u skladu s Uredbom (EU) br. 549/2013 (ESA 2010). Ta je procjena usmjerena na čimbenike kojima se objašnjava višak/deficit opće države (kao postotak BDP-a) i promjene omjera duga opće države i BDP-a. Države članice dostavljaju te informacije Eurostatu dva puta godišnje u okviru „Notifikacijskih tablica u okviru EDP-a”, „Upitnika u pogledu tablica obavijesti koje se odnose na EDP”, „Dodatne tablice s državnim intervencijama za potporu financijskim institucijama” te putem bilateralnih razjašnjenja. Eurostat kontakt s državama članicama održava i provedbom redovitih dijaloških posjeta o EDP-u.

Ovo se izvješće temelji na glavnim nalazima i rezultatima podataka koji se odnose na EDP koje su države članice dostavile 2018. Bavi se najnovijim podacima, koji su dostavljeni u listopadu 2018., te ih prema potrebi uspoređuje s podacima dostavljenima 2017. i u travnju 2018.

2.Glavni nalazi o izvješćima o razini državnog deficita i duga iz 2018.

2.1.Pravodobnost, pouzdanost i potpunost

2.1.1.Pravodobnost

Države članice dužne su Eurostatu dostavljati svoje stvarne i planirane podatke koji se odnose na EDP dva puta godišnje, do 1. travnja i do 1. listopada . Izvješćivanje o postupku u slučaju prekomjernog deficita u 2018. obuhvatilo je razdoblje 2014.–2018. Za 2018. dostavljeni su iznosi su koje su planirala nacionalna tijela, a za razdoblje od 2014. do 2017. dostavljeni su stvarni podaci . U skladu s člankom 8. stavkom 1. Uredbe (EZ) br. 479/2009 Eurostat procjenjuje stvarne podatke, ali ne i planirane podatke.

Sve su države članice poštovale rokove za dostavljanje obiju obavijesti.

2.1.2.Pouzdanost

Revizije podataka u obavijesti koja se odnosi na EDP koja je dostavljena u listopadu 2018. u odnosu na podatke iz obavijesti koja je dostavljena u travnju 2018. provedene su uglavnom zbog ažuriranja izvornih podataka (prvenstveno tekućih salda i podataka o porezu) te metodoloških izmjena, kao što su reklasifikacije jedinica ili transakcija.

Nakon što su podaci iz 2017., navedeni u obavijesti iz travnja 2018., revidirani u obavijesti iz listopada 2018., državni višak/deficit (kao postotak BDP-a) poboljšao se u deset država članica, a u njih osam se pogoršao. Nakon revizije najveće pozitivne promjene zabilježene su u Poljskoj, Slovačkoj, Švedskoj (+0,3 postotna boda u svakoj) te Bugarskoj (+0,2 postotna boda), a najveće negativne promjene u Malti (–0,4 postotna boda) te Mađarskoj i Njemačkoj (po –0,3 postotna boda). Nakon revizije razine duga u 2017. najveći porast koji nije uzrokovan revizijom BDP-a zabilježen je u Francuskoj (+1,7 postotnih bodova), Bugarskoj (+0,8 postotnih bodova), Nizozemskoj i Cipru (obje +0,5 postotnih bodova), Belgiji (+0,4 postotna boda) i Malti (+0,3 postotna boda), dok je u Danskoj zabilježen pad razine duga (–0,3 postotna boda).